b'\n_START_ARTICLE_\nLietuvos statistikos departamentas\n_START_PARAGRAPH_\nLietuvos statistikos departamentas yra Lietuvos Respublikos Vyriausyb\xc4\x97s \xc4\xafstaiga, dalyvaujanti formuojant valstyb\xc4\x97s politik\xc4\x85 finans\xc5\xb3 ministrui priskirtoje statistikos valdymo srityje ir j\xc4\x85 \xc4\xafgyvendinanti bei koordinuojanti \xc5\xa1alies oficialiosios statistikos rengim\xc4\x85._NEWLINE_Vadovaudamasis Lietuvos Respublikos oficialiosios statistikos \xc4\xafstatymu, Lietuvos statistikos departamentas koordinuoja kit\xc5\xb3 oficiali\xc4\x85j\xc4\x85 statistik\xc4\x85 tvarkan\xc4\x8di\xc5\xb3 \xc4\xafstaig\xc5\xb3 veikl\xc4\x85 oficialiosios statistikos srityje._NEWLINE_Lietuvos statistikos departamentas, taikydamas statistinius metodus, renka, apdoroja, analizuoja statistinius duomenis ir skelbia statistin\xc4\x99 informacij\xc4\x85 apie \xc5\xa1alies ekonominius, socialinius, demografinius ir aplinkos poky\xc4\x8dius \xc5\xa1alies ir region\xc5\xb3 lygmeniu. Svarbiausieji Lietuvos statistikos departamento u\xc5\xbedaviniai apibr\xc4\x97\xc5\xbeti Lietuvos statistikos departamento nuostatuose._NEWLINE_Lietuvos statistikos departamentui yra pavald\xc5\xabs 5 duomen\xc5\xb3 parengimo skyriai\xc2\xa0\xe2\x80\x93 Vilniaus, Kauno, Klaip\xc4\x97dos, \xc5\xa0iauli\xc5\xb3 ir Panev\xc4\x97\xc5\xbeio.\n_START_SECTION_\nMisija\n_START_PARAGRAPH_\nRengti ir skleisti oficiali\xc4\x85j\xc4\x85 statistik\xc4\x85, reikaling\xc4\x85 sprendimams priimti ir informuoti visuomen\xc4\x99 \xc5\xa1aliai aktualiais klausimais.\n_START_SECTION_\nVeikla\n_START_PARAGRAPH_\nLietuvos statistikos departamentas rengia daugiau nei 60 procent\xc5\xb3 \xc5\xa1alies oficialiosios statistikos, teikia j\xc4\x85 visuomenei, valstyb\xc4\x97s institucijoms, Eurostatui, tarptautin\xc4\x97ms organizacijoms. Apie 86 procentai Lietuvos statistikos departamento atliekam\xc5\xb3 statistikos darb\xc5\xb3 yra priskiriami Europos statistikai, jie vykdomi \xc4\xafgyvendinant ES statistikos teis\xc4\x97s aktus arba atliekami remiantis ES valstybi\xc5\xb3 nari\xc5\xb3 d\xc5\xbeentelmeni\xc5\xa1kais susitarimais._NEWLINE_Lietuvos statistikos departamentas palaiko glaud\xc5\xbeius ry\xc5\xa1ius su kit\xc5\xb3 Europos S\xc4\x85jungos \xc5\xa1ali\xc5\xb3 statistikos tarnybomis, analizuoja ger\xc4\x85j\xc4\x85 patirt\xc4\xaf, pritaiko j\xc4\x85 rengdamas naujus projektus bei ja kei\xc4\x8diasi. Su kit\xc5\xb3 \xc5\xa1ali\xc5\xb3 statistikos tarnybomis dalyvaujama bendruose ESS (Europos statistikos sistemos) projektuose. _NEWLINE_Nuo 1994\xc2\xa0m. veikia Statistikos taryba\xc2\xa0\xe2\x80\x93 patariamoji Lietuvos statistikos departamento institucija. Ji nagrin\xc4\x97ja svarbiausius statistikos organizavimo ir metodologijos klausimus, svarsto sura\xc5\xa1ym\xc5\xb3, statistini\xc5\xb3 registr\xc5\xb3, svarbiausi\xc5\xb3 tyrim\xc5\xb3 metodologijos principus bei statistikos darb\xc5\xb3 programas, pagrindinius statistini\xc5\xb3 tyrim\xc5\xb3 rezultatus, duomen\xc5\xb3 apsaugos, statistin\xc4\x97s informacijos pateikimo valstyb\xc4\x97s institucijoms ir skelbimo visuomenei klausimus, rengia i\xc5\xa1vadas, teikia si\xc5\xablymus Lietuvos statistikos departamentui._NEWLINE_Statistin\xc4\x97 informacija, parengta pagal Oficialiosios statistikos darb\xc5\xb3 program\xc4\x85, yra prieinama ir nemokamai teikiama visiems besidomintiems \xc5\xa1alies ekonomikos ir visuomen\xc4\x97s raida.\n_START_SECTION_\nOficialioji statistika\n_START_PARAGRAPH_\nOficialioji statistika yra svarbi demokratin\xc4\x97s visuomen\xc4\x97s dalis, ji reikalinga priimant politinius bei ekonominius sprendimus \xc5\xa1alies ir ES mastu, padeda steb\xc4\x97ti j\xc5\xb3 \xc4\xafgyvendinim\xc4\x85, vertinti pasiekt\xc4\x85 pa\xc5\xbeang\xc4\x85, supa\xc5\xbeindina visuomen\xc4\x99 su valstyb\xc4\x97s ekonominiais, demografiniais ir socialiniais procesais, visuomeniniais ir aplinkos poky\xc4\x8diais. _NEWLINE_Oficialioji statistika yra rengiama pagal metin\xc4\x99 darb\xc5\xb3 program\xc4\x85. Statistikos darbai yra suskirstyti \xc4\xaf 5 pagrindines grupes: demografija ir socialin\xc4\x97 statistika, makroekonomikos statistika, verslo statistika, \xc5\xbeem\xc4\x97s \xc5\xabkio, mi\xc5\xa1kininkyst\xc4\x97s ir \xc5\xbeuvininkyst\xc4\x97s statistika, kit\xc5\xb3 sri\xc4\x8di\xc5\xb3 statistika.\n_START_SECTION_\nOficialiosios statistikos portalas\n_START_PARAGRAPH_\nOficialiosios statistikos portalas yra \xc4\xafrankis, sukurtas pateikti \xc5\xa1alies statistik\xc4\x85. Portale pateikiamos temin\xc4\x97s lentel\xc4\x97s ir grafikai sukurti, naudojantis statistikos departamento duomenimis ir atvaizduojantys svarbiausius \xc5\xa1alies rodiklius. Taip pat portale pateikiami prane\xc5\xa1imai spaudai, bei statistini\xc5\xb3 duomen\xc5\xb3 atnaujinimo kalendorius._NEWLINE_Oficialiosios statistikos portale taip pat \xc4\xafmanoma tyrin\xc4\x97ti ir regionin\xc4\x99 statistik\xc4\x85 surinkt\xc4\x85 \xc4\xafvairi\xc5\xb3 tyrim\xc5\xb3, bei kas de\xc5\xa1imt met\xc5\xb3 vykstan\xc4\x8di\xc5\xb3 gyventoj\xc5\xb3 sura\xc5\xa1ym\xc5\xb3 metu. \xc5\xa0i priemon\xc4\x97 \xc4\xafgalina vartotojus atvaizduoti Lietuvos statistikos duomen\xc5\xb3 baz\xc4\x97s informacij\xc4\x85 ant Lietuvos \xc5\xbeem\xc4\x97lapio. Interaktyvusis atlasas naudoja rodiklius, kurie surinkti atsi\xc5\xbevelgiant ir \xc4\xaf apskri\xc4\x8di\xc5\xb3 ar savivaldybi\xc5\xb3 dimensij\xc4\x85, o detalioji statistika leid\xc5\xbeia pamatyti duomenis nam\xc5\xb3 \xc5\xabki\xc5\xb3 tikslumu. Pastarojo \xc4\xafrankio informacija yra surinkta visuotinio gyventoj\xc5\xb3 sura\xc5\xa1ymo metu, tad yra geografi\xc5\xa1kai tikslesn\xc4\x97.\n_START_SECTION_\nStrukt\xc5\xabra\n_START_PARAGRAPH_\n2011 m. liepos 1 d. panaikintos 5 teritorin\xc4\x97s statistikos valdybos (savaranki\xc5\xa1ki juridiniai vienetai), jas reorganizavus \xc4\xaf strukt\xc5\xabrinius Lietuvos statistikos departamento padalinius \xe2\x80\x93 Vilniaus, Kauno, Klaip\xc4\x97dos, Panev\xc4\x97\xc5\xbeio ir \xc5\xa0iauli\xc5\xb3 duomen\xc5\xb3 parengimo skyrius._NEWLINE_2012 m. gruod\xc5\xbeio 1 d. \xc4\xafsteigtas Vald\xc5\xbeios sektoriaus finans\xc5\xb3 statistikos skyrius, siekiant sustiprinti \xc5\xa1ios srities statistikos rengim\xc4\x85 ir \xc4\xafgyvendinti padid\xc4\x97jus reikalavimams vald\xc5\xbeios sektoriaus statistikos kokybei. Skyrius \xc4\xafsteigtas Nacionalini\xc5\xb3 s\xc4\x85skait\xc5\xb3 skyri\xc5\xb3 i\xc5\xa1skaidant \xc4\xaf du \xe2\x80\x93 Nacionalini\xc5\xb3 s\xc4\x85skait\xc5\xb3 ir Vald\xc5\xbeios sektoriaus finans\xc5\xb3 statistikos \xe2\x80\x93 skyrius, ir panaikinant Finansini\xc5\xb3 paslaug\xc5\xb3 statistikos skyri\xc5\xb3, jo funkcijas perduodant Nacionalini\xc5\xb3 s\xc4\x85skait\xc5\xb3, \xc4\xaemoni\xc5\xb3, U\xc5\xbesienio prekybos statistikos skyriams. \xc5\xa0is strukt\xc5\xabrinis pertvarkymas atliktas nedidinant pareigybi\xc5\xb3 skai\xc4\x8diaus, o perskirstant skyri\xc5\xb3 u\xc5\xbedavinius ir funkcijas._NEWLINE_Nuo 2018 m. lapkri\xc4\x8dio 15 d. \xc4\xafsigaliojo nauja Lietuvos statistikos departamento administracijos strukt\xc5\xabra. \xc4\xaevykd\xc5\xbeius strukt\xc5\xabrinius pertvarkymus ir perskirs\xc4\x8dius funkcijas vietoje 37 strukt\xc5\xabrini\xc5\xb3 padalini\xc5\xb3 (skyri\xc5\xb3) yra \xc4\xafsteigti 32. Vadovaujan\xc4\x8di\xc5\xb3 darbuotoj\xc5\xb3 pareigybi\xc5\xb3 skai\xc4\x8dius suma\xc5\xbeintas 43 pareigyb\xc4\x97mis.'